SKRIFTLIG FORESPØRGSEL P-3419/00

af Christopher Huhne (ELDR) til Kommissionen

(30. oktober 2000)

Om: Selskaber, der driver færgefart på Den Engelske Kanal

Er Kommissionen klar over, at både Eurotunnel og de selskaber, der driver færgefart på Den Engelske Kanal, tog 350 £ for en 14-dages returbillet sidste sommer? Mener Kommissionen, at denne pris fuldt ud afspejler markedskræfternes frie spil?

Vil Kommissionen venligst oplyse, hvor store markedsandele de nuværende selskaber, der driver færgefart på denne rute, har, og endvidere oplyse, om den mener, at det er sandsynligt, at antallet af konkurrenter og deres respektive andele vil føre til konkurrencedygtige priser og tjenesteydelser for forbrugerne, hvilket Kommissionen regnede med, da den godkendte P&O Stena-joint venturet på deres korte ruter (beslutning 1999/421/EF)(1)? Kan Kommissionen bekræfte, at den i øjeblikket er ved at undersøge dette joint ventures indvirkning på markedet for færgerejser over Den Engelske Kanal?

Hvilke foranstaltninger har Kommissionen truffet for at sikre, at der ikke gælder prisfastsættelsesaftaler på denne væsentlige transportrute mellem medlemsstaterne?

(1) EFT L 163 af 29.6.1999, s. 61.

Svar afgivet på Kommissionen vegne af Mario Monti

(29. november 2000)

Kommissionen kontrollerer ikke systematisk priserne på overfarten på Den Engelske Kanal. Det fremgår imidlertid af de priser, der blev offentliggjort i medierne i begyndelsen af 2000, at en standardreturbillet (for en bil med chauffør og passagerer) i højsæsonen kostede fra 318£ til 390£. De tre største selskabers priser lå mellem 340 og 360£, hvilket svarer til det tal på 350£, der nævnes af det ærede medlem.

Det er vigtigt at understrege, at kunder, som reserverer tidligt, eller som rejser uden for højsæsonen betaler mindre. Eksempelvis betaler kunder, der inden april måned reserverer en rejse uden for højsæsonen mellem 165 og 189£ afhængigt af det benyttede selskab.

Selv om Kommissionen ikke har noget bevis for, at disse priser ikke afspejler markedskræfternes frie spil, er den naturligvis interesseret i, at der er en effektiv konkurrence mellem de selskaber, der driver færgefart på Den Engelske Kanal. Ved Kommissionens behandling af en anmodning om fornyelse af den nuværende fritagelse for P&O Stena Line-joint venturet(1) vil den specielt undersøge konkurrencen mellem selskaberne. Fritagelsen udløber i marts 2001, og Kommissionen forventer, at den inden længe modtager en anmodning om fornyelse. Kommissionen har endnu ikke startet sine undersøgelser og har ikke nye tal over selskabernes markedsandele. Den kan derfor endnu ikke udtale sig om, hvorvidt der fortsat er konkurrencedygtige priser og tjenesteydelser.

Hvad angår foranstaltninger for at sikre, at der ikke gælder prisfastsættelsesaftaler på denne vigtige transportrute, vil Kommissionen tage passende skridt, hvis den modtager bevis for, at der foreligger hemmelige kartelaftaler. Selskaberne er utvivlsomt bekendt med Kommissionens praksis med hensyn til prisfastsættelseskarteller mellem konkurrenter samt med Kommissionens retningslinjer for beregning af bøder(2).

Kommissionen opfordrer indtrængende det ærede medlem til at tilsende den eventuelle beviser for prisfastsættelsesaftaler, som han måtte ligge inde med.

(1) Kommissionens beslutning 1999/421/EF af 26. januar 1999 om en procedure i henhold til EF-traktatens artikel 85 (Sag IV/36 253 P&O Stena Line), EFT L 163 af 29.6.1999.

(2) EFT C 9 af 14.1.1998.